Curtisin musiikki-instituutti

Curtisin musiikki-instituutti (engl. Curtis Institute of Music, lyhennys Curtis) on Yhdysvaltain Philadelphiassa toimiva pieni, yksityinen ja erittäin valikoiva musiikkikorkeakoulu. Curtisia pidetään yhtenä maailman korkeatasoisimmista musiikkioppilaitoksista. Brittiläinen QS-yliopistoranking sijoitti sen musiikkioppilaitosten maailmanlistansa kolmannelle sijalle (vuonna 2026). Curtisin musiikki-instituutti on perustettu vuonna 1924. Oppilaitos on saanut nimensä perustajansa Mary Louise Curtis Bokin isän, Curtis Publishing Company -kustantamon perustaneen Cyrus H. K. Curtisin mukaan. Vuonna 1928 Mary Curtis Bok lahjoitti oppilaitokselle 12 miljoonaa dollaria, joka olin erittäin huomattava summa tuohon aikaan. Tämä varallisuus loi pohjan oppilaitoksen opetuksen maksuttomuudelle tästä ajankohdasta lähtien. Oppilaitoksessa on vain noin 160 opiskelijaa, jotka kukin saavat lukukausimaksun kattavan opiskelustipendin. Sisään otetaan vain noin 4 prosenttia hakijoista; valinta perustuu poikkeukselliseen musikaaliseen lahjakkuuteen ja taiteelliseen lupaavuuteen. Opiskelijamäärään nähden henkilökuntaa on erittäin paljon: suhteessa 4:3. Opetus on jaettu 12 taidemusiikin aihealueen ainelaitokseen: harppu, jousikvartetti, jousisoittimet, kitara, lauluopinnot, orkesterijohtaminen, piano, puupuhaltimet, säveltäminen, lyömäsoittimet, urut, sekä vaskipuhaltimet. Opiskelu perustuu tekemällä oppimiseen ja runsaaseen henkilökohtaiseen ohjaukseen. Opiskelijoilla on paljon esiintymismahdollisuuksia noin 200 vuotuisessa oppilaitoksen orkesterin, oopperan, kamarimusiikkikokoonpanojen konsertissa tai sooloesityksissä. Opetus annetaan englannin kielellä. Lukuvuosi kestää syyskuusta toukokuulle. Koulutusta annetaan kandidaatti- ja maisteriopintoihin sekä maisteritasoa alempaan ammattitutkintoon. Oppilaitoksessa ovat opiskelleet muun muassa Samuel Barber, Leonard Bernstein, Ray Chen, Alan Gilbert, Hilary Hahn, Paavo Järvi, Lang Lang, Gian Carlo Menotti, Vincent Persichetti, George Walker, ja Yuja Wang. Katso myös Juilliard School Royal Academy of Music Pariisin konservatorio Taideyliopiston Sibelius-Akatemia Lähteet Aiheesta muualla Kuvia tai muita tiedostoja aiheesta Curtisin musiikki-instituutti Wikimedia Commonsissa History of Curtis (englanniksi) (youtube.com) TwoSetViolin: We Try Getting into the Best Music School in the World (englanniksi) (youtube.com)